ፖል ማናፎርት፡ ዝሓለፈ ወርሒ ነሓሰ፡ ብሸሞንተ ገበናት፡ ማለት'ውን ብምድንጋር፡ ምጥፍፋእ ኣብ ባንክን ናይ ባንክ ሒሳባቱ ብዘይምሕባሩን - ተኸሲሱ። ድሕሪ ሓደ ወርሒ፡ ኣንጻር መንግስቲ ኣሜሪካ ውዲት ብምእላሙ ንዝቐረበሉ ክሲ ጥፍኣተኛ ምዃኑ ተኣሚኑ። ብድሕሪኡ ድማ ምስ ሮበርት ሙለር ኣብ ዝገበሮ ስምምዕ፡ ፍትሒ ንምዕንቃፍ ውዲት ከም ዝገበር`ውን ተኣሚኑ። እቲ ምስ ሮበርት ሙለር ዝገበሮ ስምምዕ ነቲ ካልኣይ ክሲ ናይ ዘይሕጋዊ ምስግጋር ገንዘብን ካልእን ከም ዘይልዓል ተገይሩ። ፖል ማናፎርት፡ ድሕሪ`ቲ ፍርዱ ንኽፈኹሰሉ ዝሃቦ ናይ እምነት ቃልን ዝገበሮ ስምምዕን፡ ስጋብ 10 ዓመት ማእሰርትን፡ ኣርባዕተ ካብተን ዝውንነን ንብረታቱን [ገዛውቱ] ኣብ ዝተፈላለያ ባንክታት ዘሎ ቅሙጥ ገንዘቡን ክስእኖ [ክኸስሮ] ኢዩ። እቲ ካልእ ክስታቱ ግና ክስረዝ ኢዩ። እዚ ንፈለማ እዋን ነቲ ሚኒስትሪ ፍትሒ ሩስያ ኣብ ፕሬዚደንታዊ ምርጫ ኣሜሪካ ኢድ ኣእታውነት ድሕሪ ምምርማሩ ዝተዋህበ ናይ መጀምርያ ብይን ኢዩ። ብኸመይ`ዩ እቲ ኩነታት ማዕቢሉ?
